มันนี่ทูเดย์
คปภ.สั่งคุ้มครองทันทีแบบไม่ตรวจสุขภาพ
11 ม.ค. 2559

คปภ.สั่งคุ้มครองทันทีแบบไม่ตรวจสุขภาพ
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ที่ประชุมบอร์ด คปภ. มีมติแก้ไขมาตรฐานใบรับเงินชั่วคราวบริษัทประกันชีวิต ทั้งรูปแบบ ขนาด ตัวอักษร ภาษาที่ใช้และข้อความเอกสารแสดงการรับเงิน ถ้าแบบคำขอเอาประกันภัยที่ไม่ต้องตรวจสุขภาพ ความคุ้มครองตามใบรับเงินชั่วคราวจะเริ่มทันที ความคุ้มครองจะสิ้นสุดลงเมื่อบริษัทพิจารณาแล้วไม่สามารถรับประกันภัยได้ และหรือ/ยื่นข้อเสนอใหม่ หากผู้ขอเอาประกันไม่ยอมรับข้อเสนอใหม่ บริษัทจะคืนเบี้ยเต็มจำนวน 
ถ้าเป็นแบบคำขอเอาประกันที่ต้องตรวจสุขภาพ ความคุ้มครองตามใบรับเงินชั่วคราว จะยังไม่มีผลจนกว่าบริษัทจะตกลงรับประกันภัย กระบวนการทั้งหมดนี้ บริษัทต้องออกกรมธรรม์ให้เสร็จภายใน 30 วัน ถัดจากวันที่ได้รับใบคำขอเอาประกันชีวิต พร้อมค่าเบี้ย ซึ่งไม่รวมเวลาให้ข้อมูลสุขภาพ และเซ็นรับข้อเสนอใหม่
แมนูไลฟ์ฯ ฮึดสร้างแบรนด์
น.ส.อภิฤดี คงคาทิพย์ ผู้ช่วยรองประธานและหัวหน้าส่วนงานการตลาดและลูกค้าสัมพันธ์ บริษัท แมนูไลฟ์ ประกันชีวิต (ประเทศไทย) เปิดเผยว่า บริษัทพยายามสานต่อการสร้างแบรนด์ในไทยอีกครั้งเมื่อปีที่ผ่านมา โดยได้ทำหนังโฆษณาทางทีวีและออนไลน์ภายใต้แนวคิด “I Believe I Can” โดยสื่อผ่านเรื่องราวของผู้หญิง เน้นการสร้างแรงบันดาลใจ เพื่อสร้างพลังความเชื่อในตัวเอง มีผู้เข้าชมโฆษณาดังกล่าวถึง 1.8 ล้านคน สำหรับปีนี้ได้สนับสนุนเทศกาลวิ่ง Manulife Presents Let’s Rock Run วิ่งด้วยความร็อก ในวันที่ 24 ม.ค.นี้ ที่สวนหลวง ร.9 รายได้หลังหักค่าใช้จ่ายจะมอบให้สภากาชาดไทย